TARYBOS SPRENDIMAS
2008 m. birželio 3 d.
panaikinantis Sprendimą 2005/182/EB dėl perviršinio deficito Slovakijoje
(2008/562/EB)
EUROPOS SĄJUNGOS TARYBA,
atsižvelgdama į Europos Bendrijos steigimo sutartį, ypač į jos 104 straipsnio 12 dalį,
atsižvelgdama į Komisijos rekomendaciją,
kadangi:
(1)
Tarybos sprendime 2005/182/EB (1), priimtame Komisijai pateikus rekomendaciją pagal Sutarties 104 straipsnio 6 dalį, buvo nuspręsta, kad Slovakijoje susidarė perviršinis deficitas. Taryba atkreipė dėmesį į tai, kad 2003 m. valdžios sektoriaus deficitas buvo 3,6 % BVP, t. y. didesnis nei Sutartyje nustatyta 3 % BVP pamatinė vertė.
(2)
Vadovaudamasi Sutarties 104 straipsnio 7 dalimi ir 1997 m. liepos 7 d. Tarybos reglamento (EB) Nr. 1467/97 dėl perviršinio deficito procedūros įgyvendinimo paspartinimo ir paaiškinimo (2) 3 straipsnio 4 dalimi bei remdamasi Komisijos rekomendacija, 2004 m. liepos 5 d. Taryba pateikė Slovakijai skirtą rekomendaciją, siekiant kad perviršinis deficitas būtų panaikintas ne vėliau kaip iki 2007 m. pabaigos. Rekomendacija buvo paskelbta viešai.
(3)
Pagal Sutarties 104 straipsnio 12 dalį Tarybos sprendimas dėl perviršinio deficito susidarymo panaikinamas, kai, Tarybos nuomone, perviršinis deficitas konkrečioje valstybėje narėje ištaisytas.
(4)
Remdamasi Sutarties priede pateiktu Protokolu dėl perviršinio deficito procedūros, Komisija teikia procedūrai vykdyti reikalingus duomenis. Taikydamos protokolą, pagal 1993 m. lapkričio 22 d. Tarybos reglamento (EB) Nr. 3605/93 dėl Europos Bendrijos steigimo sutarties priede pateikto Protokolo dėl perviršinio deficito procedūros taikymo (3) 4 straipsnį valstybės narės du kartus per metus, t. y. iki balandžio 1 d. ir iki spalio 1 d., turi pateikti duomenis apie valdžios sektoriaus deficitą ir skolą ir kitus susijusius kintamuosius.
(5)
Remiantis Komisijos (Eurostato) duomenimis, pateiktais pagal Reglamento (EB) Nr. 3605/93 8g straipsnio 1 dalį, Slovakijai pateikus pranešimą iki 2008 m. balandžio 1 d., ir remiantis Komisijos tarnybų 2008 m. pavasario prognoze patvirtinamos šios išvados:
-
pakoregavus duomenis po 2004 m. Tarybos sprendimo dėl perviršinio deficito valdžios sektoriaus deficitas 2003-2005 m. išliko mažesnis nei 3 % BVP. 2006 m. padidėjęs iki 3,6 % BVP, 2007 m. jis sumažėjo iki 2,2 % BVP ir yra mažesnis nei 3 % BVP deficito pamatinė vertė. Siekiant palyginti - 2006 m. gruodžio mėn. atnaujintoje konvergencijos programoje buvo nustatytas siektinas 2,9 % BVP rodiklis,
-
fiskalinei konsolidacijai buvo palankus sparčiai didėjantis BVP, užimtumo ir pajamų didėjimas, dėl to išlaidų ir BVP santykis mažėjo greičiau nei pajamų ir BVP santykis. Mažėjantį išlaidų ir BVP santykį taip pat lėmė išlaidų apribojimas ir išlaidų reformos, pavyzdžiui, dideli socialinių išmokų apribojimai. Nepaisant to, struktūrinių reformų cikliniai pakilimo ir augimo dividendai nebuvo visiškai išnaudoti fiskaliniam konsolidavimui. Todėl apskaičiuota, kad struktūrinis deficitas (t. y. pagal ciklą pakoreguotas balansas, neįskaitant vienkartinių ir kitų laikinųjų priemonių) padidėjo nuo 1 % BVP 2003 m. iki beveik 3 % BVP 2006 m., o 2007 m. sumažėjo iki apytikriai 2 % BVP. Tačiau antrosios pakopos finansuojamos pensijų sistemos sukūrimas 2005 m. galėjo iš dalies prisidėti prie struktūrinio pablogėjimo, kai pervedimai į šią sistemą padidėjo nuo 0,8 % BVP 2005 m. iki 1,2 % BVP ir 1,3 % BVP atitinkamai 2006 m. ir 2007 m. Be to, prieš didinant cigarečių mokesčius buvo sukauptos didelės cigarečių atsargos įvairiose platinimo grandinės dalyse, todėl mokestinės pajamos labai pakito, dėl to surinkta papildomų mokestinių pajamų 2003 m., 2005 m. ir 2007 m., o kitais metais pajamos atitinkamai sumažėjo,
-
Komisijos tarnybų 2008 m. pavasario prognozėje numatoma, kad nominalusis deficitas 2008 m. toliau mažės iki 2,0 % BVP, ir tai iš esmės lems nuolatinės didelio ekonomikos augimo perspektyvos ir tam tikros pajamas didinančios priemonės, pavyzdžiui, įmonių pelno ir fizinių asmenų pajamų mokesčio bazės išplėtimas ir socialinio draudimo įmokų didžiausios ribos padidinimas. Tai atitinka 2008 m. vasario mėn. nustatytą oficialų siektiną 2,0 % BVP deficitą. Pavasario prognozėje numatoma, kad jei politika nebus keičiama, 2009 m. deficitas padidės iki 2,3 % BVP. Tai rodo, kad deficitas buvo patikimai ir tvariai sumažintas ir nesiekia 3 % BVP pamatinės vertės,
-
tačiau numatoma, kad struktūrinis balansas sumažės procentinio punkto BVP 2008 m., o 2009 m., jei politika nebus keičiama - apie procentinio punkto BVP. Tai reikia vertinti atsižvelgiant į būtinybę artėti prie vidutinės trukmės biudžeto būklės tikslo, kuris Slovakijos atveju yra kiek mažesnis nei 1 % BVP struktūrinis deficitas,
-
valdžios sektoriaus skola ir toliau yra gerokai mažesnė už 60 % BVP pamatinę vertę. Ji sumažėjo nuo 42,4 % BVP 2003 m. iki 29,4 % 2007 m. Pagal 2008 m. pavasario prognozę numatoma, kad skolos santykis liks toks pat stabilus per visą prognozuojamą laikotarpį (jei politika nebus keičiama).
(6)
Tarybos nuomone, perviršinis deficitas Slovakijoje ištaisytas, todėl Sprendimas 2005/182/EB turėtų būti panaikintas,
PRIĖMĖ ŠĮ SPRENDIMĄ:
1 straipsnis
Atlikus bendrą vertinimą daroma išvada, kad perviršinis deficitas Slovakijoje ištaisytas.
2 straipsnis
Sprendimas 2005/182/EB panaikinamas.
3 straipsnis
Šis sprendimas skirtas Slovakijos Respublikai.
Priimta Liuksemburge, 2008 m. birželio 3 d.